Цуьнан Iаламат самукъадолура шен харжамхошца цхьаьнакхетарш дIахьош, церан сингаттамашна, гIайгIанашна ша орцах йолуш. Делахь а, цуьнан дахаран коьрта къилба Нохчийн къоман театр яра. Цунах цхьана а кепара шеко хир яц, цкъа мацах, Россин пачхьалкхан премин лауреат, профессор хиллачу Солцаев Мималта хIоттийна «БIешерийн боданера» цIе йолу спектакль гиначеран. ГIараваьлла вевзачу гIалгIайн яздархочо Базоркин Идриса изза цIе йолуш язйинчу романан инсценировка яра Нохчийн къоман театро хIоттийнарг. Царна цIе яххана вайнехан дукха артисташ бара цу спектаклехь дакъалоцуш. Коьртачу турпалхочун Калойн васт кхоьллинарг Нохч-ГIалгIайн халкъан артист Марисултанов Iела вара. Ткъа Багалова Зулайс дукха говза Насин васт кхоьллира. ДагайогIий шуна, Чаборзан нана яра иза. Чаборз Калойна дукхаезаш хилла Зоро йигина жима стаг вара. Девне дала тарлуш дара и захало. Къевсина яьккхина шегара йоI Калойс цхьаьнгга юьгийтар яцара. Амма Насис, дагахьбоцчу машарца дIадерзийра и шогаллин кеп эцна гIуллакх. Вайнехан гIиллакхашца догIуш дацара Насис динарг ала тарло цхьаболчара. Хила там бу иза иштта а. Амма актрисин хьуьнар, говзалла, къегина похIма тоьира шен турпалхо бакъян. Уггаре а хьалха нана яра цу чордачу суьртехь вайна гинарг. Шен цхьаъ бен воцчу кIентан синпаргIато, маьрша кхане яра Насис ларйинарг.